CELEX: 32017R1479
Language: mt
Date: 2017-08-16 00:00:00
Title: Regolament ta' Implimentazzjoni tal-Kummissjoni (UE) 2017/1479 tas-16 ta' Awwissu 2017 li jemenda r-Regolament ta' Implimentazzjoni (UE) 2016/1240 fir-rigward tad-disponiment tal-ħażniet ta' intervent għall-iskema tad-distribuzzjoni tal-ikel lill-persuni l-aktar fil-bżonn

17.8.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 211/10
               
            REGOLAMENT TA' IMPLIMENTAZZJONI TAL-KUMMISSJONI (UE) 2017/1479
      tas-16 ta' Awwissu 2017
      li jemenda r-Regolament ta' Implimentazzjoni (UE) 2016/1240 fir-rigward tad-disponiment tal-ħażniet ta' intervent għall-iskema tad-distribuzzjoni tal-ikel lill-persuni l-aktar fil-bżonn
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-Artikolu 20(i) tiegħu,
      Billi:
      
                  (1)
               
               
                  Skont l-Artikolu 16(2) tar-Regolament (UE) Nru 1308/2013, jista' jsir disponiment tal-prodotti mixtrija permezz ta' intervent pubbliku (“prodotti ta' intervent”) billi jitqiegħdu għall-użu fl-iskema għad-distribuzzjoni tal-ikel lill-persuni l-iktar fil-bżonn fl-Unjoni (“l-iskema”), kif stabbilit fl-atti legali rilevanti tal-Unjoni.
               
            
                  (2)
               
               
                  L-Artikolu 23(4) tar-Regolament (UE) Nru 223/2014 tal-Parlament Ewropew u tal-Kunsill (2) jipprevedi li l-ikel li jrid jitqassam lill-persuni l-aktar fil-bżonn fl-Unjoni, jista' jinkiseb mill-użu, l-ipproċessar jew il-bejgħ tal-prodotti ta' intervent, jekk din tkun l-għażla l-iktar favorevoli ekonomikament u ma ddewwimx bla bżonn it-twassil tal-prodotti tal-ikel.
               
            
                  (3)
               
               
                  Għalkemm ir-Regolament Delegat tal-Kummissjoni (UE) 2016/1238 (3) fih dispożizzjonijiet fir-rigward tal-preżentazzjoni ta' garanzija biex titressaq offerta għad-disponiment tal-prodotti ta' intervent skont l-iskema, ir-Regolament ta' Implimentazzjoni tal-Kummissjoni (UE) 2016/1240 (4) ma jinkludix regoli dettaljati dwar il-proċeduri marbuta mal-prodotti li tqiegħdu għad-dispożizzjoni tal-iskema.
               
            
                  (4)
               
               
                  Jenħtieġ li l-Kummissjoni jkollha l-possibbiltà li tiddeċiedi li dawk il-prodotti jitqiegħdu għad-dispożizzjoni tal-iskema, jekk il-prodotti ta' intervent u l-kundizzjonijiet prevalenti tas-suq jippermettu d-disponiment tat-tali prodotti. Għal dak l-għan, jenħtieġ li l-Kummissjoni tiffissa l-kwantità li se titqiegħed għad-dispożizzjoni u jenħtieġ li l-Istati Membri li jixtiequ jirċievu parti mill-kwantità mqiegħda għad-dispożizzjoni jippreżentaw talba.
               
            
                  (5)
               
               
                  Jenħtieġ li l-prodotti jiġu allokati proporzjonalment skont il-kwantitajiet mitluba jekk il-kwantità totali mitluba taqbeż il-kwantità totali disponibbli. Sussegwentement, id-distribuzzjoni tal-lottijiet disponibbli fost l-Istati Membri jenħtieġ li ssir skont il-kriterji li jridu jiġu ddefiniti mill-Kummissjoni rigward il-post fejn jinsabu l-prodotti.
               
            
                  (6)
               
               
                  Peress li l-prodotti ta' intervent jistgħu jkunu ta' natura differenti u jista' jkollhom karatteristiċi differenti, il-mod tad-disponiment l-aktar adattat u effiċjenti għall-finijiet tal-iskema jista' jkun differenti. Għaldaqstant, jeħtieġ li jiġu stabbiliti r-regoli proċedurali rilevanti, inklużi ċerti skadenzi.
               
            
                  (7)
               
               
                  Minbarra l-użu jew l-ipproċessar tal-prodotti, il-bejgħ permezz ta' offerti organizzat mill-Istati Membri li ġew allokati parti mill-kwantità li tqiegħdet għad-dispożizzjoni tal-iskema, jista' jkun għażla effiċjenti. Jenħtieġ li jiġu stabbiliti regoli speċifiċi dwar il-bejgħ permezz ta' offerti. Sabiex jiġi evitat ir-riskju ta' tfixkil fis-swieq rilevanti waqt il-bejgħ permezz ta' offerti, huwa xieraq li jiġi ffissat prezz minimu li anqas minnu ma tiġi aċċettata l-ebda offerta.
               
            
                  (8)
               
               
                  Għaldaqstant, jenħtieġ li r-Regolament(UE) 2016/1240 jiġi emendat skont dan.
               
            
                  (9)
               
               
                  Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
               
            ADOTTAT DAN IR-REGOLAMENT:
      Artikolu 1
      Ir-Regolament ta' Implimentazzjoni (UE) 2016/1240 huwa emendat kif ġej:
      
                  (1)
               
               
                  Fit-Titolu II, jiżdied il-Kapitolu IV li ġej:
                  “KAPITOLU IV
                  
                     
                        Disponiment ta' prodotti minn intervent għall-iskema għad-distribuzzjoni tal-ikel lill-persuni l-aktar fil-bżonn fl-Unjoni
                     
                  
                  Artikolu 38a
                  Prodotti minn intervent li jitqiegħdu għad-dispożizzjoni tal-iskema
                  1.   Permezz ta' Regolament ta' Implimentazzjoni adottat skont il-proċedura msemmija fl-Artikolu 229(2) tar-Regolament (UE) Nru 1308/2013, il-Kummissjoni tista' tqiegħed prodotti ta' intervent għad-dispożizzjoni tal-iskema għad-distribuzzjoni tal-ikel lill-persuni l-aktar fil-bzonn fl-Unjoni msemmija fl-Artikolu 16(2) ta' dak ir-Regolament (‘l-iskema’).
                  2.   Ir-Regolament ta' Implimentazzjoni msemmi fil-paragrafu 1, b'mod partikolari għandu jkun fih l-informazzjoni li ġejja:
                  
                              (a)
                           
                           
                              it-tip u l-kwantità tal-prodotti li jitqiegħdu għad-dispożizzjoni tal-iskema;
                           
                        
                              (b)
                           
                           
                              il-post fejn jinsabu l-prodotti li tqiegħdu għad-dispożizzjoni tal-iskema u l-kriterji għad-distribuzzjoni tal-lottijiet disponibbli fost l-Istati Membri kkonċernati abbażi tal-post fejn huma jinsabu;
                           
                        
                              (c)
                           
                           
                              il-mod kif irid isir id-disponiment tal-prodotti skont it-tieni subparagrafu tal-Artikolu 23(4) tar-Regolament (UE) Nru 223/2014 tal-Parlament Ewropew u tal-Kunsill (*1) (użu dirett, proċessar jew bejgħ) sabiex jitqiegħdu għad-disponiżizzjoni tal-iskema b'mod li jkun l-għażla l-aktar favorevoli ekonomikament meta jitqiesu n-natura u l-karatteristiċi tal-prodotti;
                           
                        
                              (d)
                           
                           
                              fejn il-prodotti jridu jinbiegħuskont l-Artikolu 38(b) ta' dan ir-Regolament, il-livell tal-garanzija li trid tiġi ppreżentata skont l-Artikoli 4(a) tar-Regolament Delegat (UE) 2016/1238 u l-prezz li inqas minnu l-prodotti ma għandhomx jinbiegħu.
                           
                        3.   L-Istati Membri interessati li jkollhom allokati parti mill-kwantità jew il-kwantità kollha msemmija fil-punt (a) tal-paragrafu 2, għandhom jippreżentaw talba lill-Kummissjoni fi żmien 10 ijiem tax-xogħol wara l-pubblikazzjoni tar-Regolament ta' Implimentazzjoni msemmija fil-paragrafu 1. Dik it-talba għandha tispeċifika t-tip u l-kwantità (espressi f'tunnellati) tal-prodott mitlub. Il-kwantità mitluba minn Stat Membru ma għandhiex taqbeż il-kwantità msemmija fil-punt (a) tal-paragrafu 2.
                  4.   Fi żmien 20 jum tax-xogħol wara l-pubblikazzjoni tar-Regolament ta' Implimentazzjoni msemmi fil-paragrafu 1, il-Kummissjoni għandha tadotta Regolament ta' Implimentazzjoni mingħajr ma tapplika l-proċedura msemmija fl-Artikolu 229(2) jew (3) tar-Regolament (UE) Nru 1308/2013 li permezz tiegħu:
                  
                              (a)
                           
                           
                              talloka kwantità lil kull Stat Membru li kien ippreżenta talba;
                           
                        
                              (b)
                           
                           
                              tispeċifika l-post fejn jinsabu l-lottijiet disponibbli kif imqassma lill-Istati Membri kkonċernati skont il-kriterji msemmija fil-punt (b) tal-paragrafu 2.
                           
                        Għall-finijiet tal-punt (a) tal-ewwel subparagrafu, meta l-kwantità totali mitluba mill-Istati Membri taqbeż il-kwantità msemmija fil-punt (a) tal-paragrafu 2, l-Istati Membri għandhom jiġu allokati kwantità proporzjonalment skont il-kwantità mitluba minnhom.
                  5.   Meta l-kwantità allokata lil Stat Membru hija inqas minn 50 % tal-kwantità mitluba, l-Istat Membru jista' jirrinunzja l-kwantità allokata lilu billi jinforma lill-Kummissjoni bid-deċiżjoni tiegħu sa 10 ijiem tax-xogħol wara l-pubblikazzjoni tar-Regolament ta' Implimentazzjoni li permezz tiegħu l-prodotti ġew allokati. Dawk il-prodotti ma għandhomx jibqgħu disponibbli għall-iskema skont dak ir-Regolament ta' Implimentazzjoni speċifiku.
                  Artikolu 38b
                  Bejgħ ta' prodotti ta' intervent li tqiegħdu għad-dispożizzjoni tal-iskema
                  1.   Meta r-Regolament ta' Implimentazzjoni msemmi fl-Artikolu 38(1) jipprevedi li jrid isir disponiment tal-prodotti li tqiegħdu għad-dispożizzjoni tal-iskema permezz ta' bejgħ, għandhom japplikaw il-paragrafi 2 sa 7 ta' dan l-Artikolu.
                  2.   Fi żmien 40 jum tax-xogħol wara l-pubblikazzjoni tar-Regolament ta' Implimentazzjoni li permezz tiegħu l-prodotti ġew allokati, l-aġenzija tal-pagamenti tal-Istat Membru li ġie allokat il-prodotti skont l-Artikolu 38a(4) għandha tiftaħ proċedura ta' offerti għall-bejgħ tal-prodotti.
                  Meta Stat Membru jkun ġie allokat il-prodotti miżmuma minn aġenzija tal-pagamenti ta' Stat Membru ieħor, fi żmien 10 ijiem tax-xogħol wara l-pubblikazzjoni tar-Regolament ta' Implimentazzjoni li permezz tiegħu jkunu ġew allokati l-prodotti, l-aġenzija tal-pagamenti li tkun qed iżżomm il-prodotti għandha tagħti l-informazzjoni msemmija fl-Artikolu 29(2)(d) sa (g) lill-aġenzija tal-pagamenti li qed tbigħ il-prodotti.
                  3.   Meta l-aġenzija tal-pagamenti ta' Stat Membru li ġie allokat prodotti miżmuma minn aġenzija tal-pagamenti ta' Stat Membru ieħor, tbigħ parti minn dawk il-prodotti jew il-prodotti kollha, l-aġenzija tal-pagamenti li tkun qed tbigħ il-prodotti għandha tħallas il-valur kontabilistiku lill-aġenzija tal-pagamenti li tkun qed iżżommhom, kif imsemmi fl-Artikolu 16(2) tar-Regolament (UE) Nru 1308/2013. Dak il-pagament għandu jsir fi żmien erbat ijiem tax-xogħol wara li jiġi riċevut il-pagament minn operatur bl-ammont li jikkorrispondi mal-offerta tiegħu. L-aġenzija tal-pagamenti li tkun qed iżżomm il-prodotti għandha toħroġ ordni ta' tneħħija msemmija fl-Artikolu 37 ta' dan ir-Regolament, fi żmien ħamest ijiem tax-xogħol wara li jkun irċieva l-pagament mill-aġenzija tal-pagamenti li tkun qed tbigħ il-prodotti.
                  4.   Fi żmien 10 ijiem tax-xogħol wara li tkun irċeviet il-pagament mill-operatur bl-ammont li jikkorrispondi għall-offerta tiegħu, l-aġenzija tal-pagamenti li tkun qed tbigħ il-prodotti għandha tibgħat id-differenza bejn il-prezz tal-bejgħ u l-valur kontabilistiku tal-prodott, multiplikat bil-kwantità mibjugħa, lill-korp li l-Kummissjoni tibgħatlu l-pagamenti skont ir-Regolament (UE) Nru 223/2014. L-ammont trasferit għandu jintuża għall-finanzjament tax-xiri u d-distribuzzjoni tal-ikel lill-persuni l-aktar fil-bżonn, flimkien mar-riżorsi diġà disponibbli fil-programm operattiv.
                  5.   Kwalunkwe spiża amministrativa marbuta mal-bejgħ tal-prodotti għanda titħallas mill-aġenzija tal-pagamenti li tkun qed tbigħ il-prodotti.
                  6.   Il-Kapitolu II tar-Regolament Delegat (UE) 2016/1238 u l-Kapitolu III tat-Titolu II ta' dan ir-Regolament, bl-eċċezzjoni tal-Artikolu 28(2), l-Artikolu 29(2)(b), l-Artikolu 30(1)(a) u (e), l-Artikolu 31, 32(2), it-tieni subparagrafu tal-Artikolu 33(2) u l-Artikolu 36 ta' dan ir-Regolament, għandhom japplikaw għal proċedura ta' offerti miftuħa minn aġenżija tal-pagamenti skont il-paragrafu 2 ta' dan l-Artkolu. L-Artikoli 32(1) u 33(3) għandhom japplikaw mutatis mutandis għal deċiżjoni rispettiva ta' Stat Membru. Għall-finijiet tal-Artikolu 30(1)(g), l-ammont tal-garanzija previst fir-Regolament ta' Implimentazzjoni li jiftaħ il-bejgħ, għandu jinftiehem bħala l-ammont tal-garanzija previst fir-Regolament ta' Implimentazzjoni msemmi fl-Artikolu 38a(1).
                  7.   Meta l-prodotti kollha jew parti minnhom allokati lil Stat Membru ma jinbigħux fi żmien ħames xhur wara l-pubblikazzjoni tar-Regolament ta' Implimentazzjoni li permezz tiegħu ġew allokati l-prodotti, dawk il-prodotti ma għandhomx jibqgħu disponibbli skont dak ir-Regolament ta' Implimentazzjoni speċifku.
                  
                     (*1)  Ir-Regolament (UE) Nru 223/2014 tal-Parlament Ewropew u tal-Kunsill tal-11 ta' Marzu 2014 dwar il-Fond għal Għajnuna Ewropea għall-Persuni l-Aktar fil-Bżonn (ĠU L 72, 12.3.2014, p. 1).”"
						
               
            
                  (2)
               
               
                  Fl-Artikolu 65(1)(d), il-punt (ii) jinbidel b'dan li ġej:
                  
                              “(ii)
                           
                           
                              informazzjoni marbuta mad-disponimenti għall-iskema għad-distribuzzjoni tal-ikel lill-persuni l-aktar fil-bżonn, inkluż l-ammont ikkonċernat (id-differenza bejn il-prezz tal-bejgħ u l-valur kontabilistiku) u l-waqt meta dak l-ammont jintbagħat lill-korp li l-Kummissjoni tibgħatlu l-pagamenti skont ir-Regolament (UE) Nru 223/2014, f'konformità mal-Artikolu 38b (4) ta' dan ir-Regolament.”
                           
                        
            Artikolu 2
      Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, is-16 ta' Awwissu 2017.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 347, 20.12.2013, p. 671.
      
         (2)  Ir-Regolament (UE) Nru 223/2014 tal-Parlament Ewropew u tal-Kunsill tal-11 ta' Marzu 2014 dwar il-Fond għal Għajnuna Ewropea għall-Persuni l-Aktar fil-Bżonn (ĠU L 72, 12.3.2014, p. 1).
      
         (3)  Ir-Regolament Delegat tal-Kummissjoni (UE) 2016/1238 tat-18 ta' Mejju 2016 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill fir-rigward tal-intervent pubbliku u l-għajnuna għall-ħżin privat (ĠU L 206, 30.7.2016, p. 15).
      
         (4)  Ir-Regolament ta' Implimentazzjoni tal-Kummissjoni (UE) 2016/1240 tat-18 ta' Mejju 2016 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fir-rigward ta' intervent pubbliku u ta' għajnuna għall-ħżin privat (ĠU L 206, 30.7.2016, p. 71).